Az állampolgári jogok országgyűlési biztosának
Jelentése
az OBH 5819/2004. számú ügyben

Előadó: dr. Gáspárné dr. Pere Katalin
Az eljárás megindulása
Az Országgyűlési Biztosok Hivatala Panaszirodáján személyesen megjelent panaszos azt sérelmezte, hogy bár 1992. áprilisában feleségével együtt települtek át Romániából, az öregségi nyugdíjukat nem egyformán a Magyar-Román Szociálpolitikai Egyezmény alapján állapították meg. A panasza felvételekor készült beadványból nem derült ki az a lényeges tény, hogy nyugdíjasként települt át Romániából, és már mint nyugdíjas dolgozott 18 hónapot Magyarországon. Ezért a korábbi 2279/2001. számú, hasonló panasz vizsgálatáról készült elutasító jelentés megállapításai alapján e panasz vizsgálatát 2004. június 16-án elutasítottam. Ezt követően azonban a panaszos személyes meghallgatást kért, és ekkor került sor a tényállás pontosítására, azaz hogy nyugdíját a Magyarországon nyugdíjasként szerzett 18 hónap átlagkeresete alapján állapította meg a Fővárosi és Pest Megyei Nyugdíjbiztosítási Igazgatóság, melyet sérelmesnek tart.
Felesége hosszantartó, súlyos betegsége és halála, valamint saját betegsége miatt, bár korábban is jelezte problémáját a nyugdíjbiztosítónak, nem tudott ügyében eljárni, illetve eljárása nem vezetett eredményre.
Az állampolgári jogok országgyűlési biztosáról szóló 1993. évi LIX. törvény 16. § (1) bekezdése és 17. § (1) bekezdése alapján vizsgálatot indítottam, mert a panasz alapján felmerült az Alkotmány 2. § (1) bekezdésében megfogalmazott jogállamiságból fakadó jogbiztonsághoz, és a tisztességes eljáráshoz való alkotmányos jog sérelmének gyanúja. A tényállás feltárásában, valamint a panasz megoldásában a Fővárosi és Pest Megyei Nyugdíjbiztosítási Igazgatóság, valamint az Országos Nyugdíjbiztosítási Főigazgatóság nyújtott segítséget.

Érintett alkotmányos jogok
A jogállamiságból fakadó jogbiztonsághoz és a tisztességes eljáráshoz való jog [Alk. 2. § (1) bek.]

Alkalmazott jogszabályok
1962. évi 5. törvényerejű rendelet a Magyar Népköztársaság és a Román Népköztársaság között a szociálpolitika terén történő együttműködésről Budapesten, az 1961. szeptember 7. napján kötött egyezmény kihirdetéséről (Magyar-Román Szociálpolitikai Egyezmény):
3. Cikk (1) A társadalombiztosítási szolgáltatások nyújtásánál - amennyiben a jelen Egyezmény másként nem rendelkezik - annak a Szerződő Félnek a jogszabályait kell alkalmazni, amelynek területén az igényjogosultnak állandó lakóhelye van. (2) A társadalombiztosítási szolgáltatásokat - amennyiben a jelen Egyezmény másként nem rendelkezik - annak a Szerződő Félnek illetékes szervei nyújtják, amelynek területén az igényjogosultnak állandó lakóhelye van.
4. Cikk (1) A nyugellátások és egyéb szolgáltatások nyújtásánál teljes egészében figyelembe kell venni a mindkét Szerződő Fél területén megszerzett és annak a Szerződő Félnek illetékes szervei által elismert szolgálati és ezzel egy tekintet alá eső időt, ahol azt megszerezte. (2) A szolgálati időt annak a Szerződő Félnek a jogszabályai alapján kell kiszámítani, amelynek területén az igényjogosultnak állandó lakóhelye van.
5. Cikk (1) A nyugellátást annak a Szerződő Félnek illetékes szerve állapítja meg és folyósítja a nála érvényes jogszabályok szerint, amelynek területén az igényjogosultnak a kérelem benyújtása időpontjában állandó lakóhelye van. (2) Amennyiben a nyugdíjas az egyik Szerződő Fél területéről a másik Szerződő Fél területére költözik át, a nyugellátást addig folyósító szerv a nyugellátás folyósítását az átköltözés hónapjának végével megszünteti. Annak a Szerződő Félnek illetékes szerve, amelynek területére a nyugdíjas átköltözött, a nála érvényes jogszabályok szerint a nyugellátást, az átköltözést követő hónap első napjától kezdődően megállapítja és folyósítja. (3) Azoknak az állampolgároknak a részére, akik az egyik Szerződő Fél területéről a másik Szerződő Fél területére költöztek, azonban az átköltözés után nem dolgoztak tovább, a nyugellátás összegét a megfelelő képzettséggel rendelkező és a nyugellátás megállapítása időpontjában a fogadó állam hasonló tevékenységet folytató dolgozója szakmai átlagkeresete alapján kell kiszámítani. (4) A jelen cikkben foglalt rendelkezéseket alkalmazni kell azokra az esetekre is, amikor a nyugellátáshoz való jogosultság a jelen Egyezmény hatálybalépése előtt nyílt meg.

A társadalombiztosítási nyugellátásról szóló 1997. évi LXXXI. törvény (Tny.) és a végrehajtására kiadott 168/1997. (X.6.) Korm. rendelet (R.)

A tényállás és a vizsgálat megállapításai
A panaszos és felesége nyugdíjasként 1992-ben települtek át Romániából Magyarországra. A feleség nyugellátása a Magyar-Román Szociálpolitikai Egyezmény 5. cikk (2)-(3) bekezdésének megfelelően került megállapításra és folyósításra.
A panaszos öregségi nyugdíját a Budapesti és Pest Megyei Társadalombiztosítási Igazgatóság a 11-10341/1992/18. számú határozatával az akkor hatályos magyar jogszabály, a társadalombiztosításról szóló 1975. évi II. törvény alapján állapította meg. Nyugdíjalapját képező átlagkeresetként a Magyarországon 18 hónapig nyugdíjasként szerzett jövedelmét vették figyelembe, összeszámítva a 18 hónapot a Romániában szerzett szolgálati idővel, melynek összege havonta 11.132 Ft.
A nyugdíja megállapításának felülvizsgálatát kérő levelére panaszos az Országos Nyugdíjbiztosítási Főigazgatóságtól is - 2001. október 2-án - elutasító választ kapott. Az elutasítás, mivel a panaszos nyugdíjasként települt át, tévesen hivatkozik az Egyezmény végrehajtási rendeletének 7. § (4) bekezdésére, mely szerint „Ha olyan személy igényel nyugellátást, akinek részére a két állam illetékes szerve nyugellátást még nem állapított meg, a nyugellátást - a két állam biztosításában szerzett szolgálati idők egybeszámításával - az igény előterjesztésének időpontjában érvényes magyar jogszabályok szerint kell megállapítani.”
A vizsgálat során megállapítást nyert, hogy a Fővárosi és Pest Megyei Nyugdíjbiztosítási Igazgatóság és jogelődje a fenti hibás joggyakorlatot folytatta, annak ellenére, hogy számos fellebbezés, panasz érkezett az évek során.
A nemzetközi nyugdíjügyek elbírálásának eljárásáról szóló 24/2004. (Nyb.K.4.) ONYF utasítás 2004. július 1-jei hatállyal a Magyar-Román Szociálpolitikai Egyezmény szabályainak megfelelően írja elő a nyugdíjasként áttelepültek nyugdíjainak szakmai átlagkereset alapján történő megállapítását.
A Fővárosi és Pest Megyei Nyugdíjbiztosítási Igazgatóság a vizsgálatra tekintettel az új eljárási utasítás alapján soron kívül módosította a panaszos korábbi, 1992. március 19-től megállapított nyugellátását. A Romániában szerzett 38 év szolgálati időt figyelembe véve, a külföldi nyugdíj megállapítását közvetlenül megelőző tanári munkakör átlaga alapján 13.030 Ft havi nyugdíjat állapított meg az Igazgatóság. A határozat indoklása tartalmazza, hogy az 1997. évi LXXXI. törvény 80. § (1) bekezdése értelmében: ha az igény jogerős elbírálása után megállapítják, hogy az illetékes nyugdíjbiztosítási igazgatási szerv az eljárás során tévedett, mulasztott vagy jogszabályt sértett, és emiatt az igényt elutasították, vagy alacsonyabb összegű nyugellátást állapítottak meg, illetőleg folyósítottak, a hiba megállapításától számított öt éven belül járó összeget és a késedelmi pótlékkal azonos mértékű késedelmi kamatot kell fizetni. 
Az idézett jogszabály értelmében az igénylőt a hiba felfedezésétől - azaz 2004. június 1. napjától - számított öt éven belüli különbözeti összeg kamattal együtt illeti meg.
A Nyugdíjfolyósító Igazgatóság tájékoztatása szerint a Fővárosi és Pest Megyei Nyugdíjbiztosítási Igazgatóság 11-10341/1992/27. számú, 2004. augusztus 30-án kelt öregségi nyugdíjmegállapító határozata alapján 5 évre visszamenőleg részletes kimutatással számolt el a panaszossal. Az elszámolás szerint az 522-41273-9 törzsszámon 3.187.229 Ft került folyósításra, járt azonban 3.704.621 Ft. Az 517.392 Ft különbözet, valamint az 1999. június 1-jétől 2004. szeptember 24-ig terjedő időszakra késedelmi kamat címén járó 41.497 Ft a panaszos folyószámlájára átutalásra került. Azonban, mivel a korában 40 év szolgálati idő helyett az új megállapításakor 38 év Romániában szerzett szolgálati idő került elismerésre, a Magyarországon szerzett szolgálati időre megfizetett járulék visszafizetése tárgyában nem történt intézkedés.
A jelenleg hatályos jogszabályi korlátokra tekintettel a panaszos nem kaphatta meg az 1992. március 19. és 1999. március 31. közötti nyugdíjkülönbözetet. A kifizetett kamat pedig elkerülhető, felesleges kiadásként terheli a nyugdíjalapot.
Vitatható a vizsgált ügyben a hiba feltárásának időpontja, különös tekintettel az Országos Nyugdíjbiztosítási Főigazgatóság ONYF-16376 számú, 2001. október 2-án kelt, a felülvizsgálatot elutasító válaszára, valamint az állampolgári jogok országgyűlési biztosához 2004. május 11-én érkezett, a vizsgálatot elindító panaszra.
A fenti megállapítások mellett azonban a panaszos úgy nyilatkozott, hogy elégedett a vizsgálat eredményével és a nyugdíjbiztosító intézkedéseivel.
A vizsgálat eredményeként megállapítottam, hogy az Alkotmány 2. § (1) bekezdésében deklarált jogállamiságból fakadó jogbiztonsághoz való jog, illetve a mindebből levezethető tisztességes eljáráshoz való alapjoggal összefüggésben visszásságot okozott, hogy a Főváros és Pest Megyei Nyugdíjbiztosítási Igazgatóság és jogelődje az 1961 óta hatályos Magyar-Román Szociálpolitikai Egyezmény szabályait a nyugdíjasként áttelepült érdekeltek hátrányára alkalmazta.
Tekintettel arra, hogy a vizsgálat során a panaszos ügye - megelégedésére - rendeződött, ajánlást nem teszek. A feltárt alkotmányos visszásság jövőbeni elkerülésére megfelelőnek tartom az Országos Nyugdíjbiztosítási Főigazgatóság főigazgatójának a nemzetközi nyugdíjügyek elbírálásának eljárásáról szóló 24/2004. (Nyb.K.4.) ONYF utasítását, valamint azt, hogy elrendelte az érintett ügyek felülvizsgálatát.
Szükségesnek tartom azonban felhívni a hatáskörrel rendelkező egészségügyi miniszter figyelmét a több éve előkészítés alatt lévő új Magyar-Román Egyezmény életbelépésének sürgősségére, különös tekintettel a magyar nyugdíjalapot indokolatlanul terhelő nyugdíjkiadásokra, melyet a román fél nem térít meg.

Budapest, 2004. október 29.

                    Lenkovics Barnabás sk.